[bookmark: _GoBack]ПРАВИЛНИК ЗА РЕДА НА ПРЕДОСТАВЯНЕ НА ЦЕЛЕВИ  ФИНАНСОВИ СРЕДСТВА ОТ ОБЩИНСКИ ЗДРАВЕН ФОНД
 
Приет с решение на Общински съвет - Бургас, по т. 3, Протокол № 13/ 28.06.2016 г.; изменен и допълнен: по т.7, Протокол №9/28.04.2020 г.


Глава първа.
ОБЩИ РАЗПОРЕДБИ

Раздел I.
Предмет и цели

	Чл. 1. С този правилник се уреждат реда и начина за предоставяне на финансовите средства за:
1. подпомагане и надграждане на здравното обслужване, с цел превенция на инвалидизацията, водеща до трайно намалена работоспособност на граждани на Община Бургас, в случаи на спешно лечение;
2. организиране на достъпа до медицинско обслужване на живущите в отдалечени селища на Общината, нямащи разкрити лечебни заведения на територията им;
3. съфинансиране осигуряването на медицинска апаратура и квалифицирани медицински специалисти за нуждите на Община Бургас.                                                                                                                 
Чл. 2. Основната цел с предоставянето на финансови средства от Общинския здравен фонд е подобряване на  качеството на медицинско обслужване на територията на Община Бургас.     

Раздел II.
Целеви групи с право на финансово подпомагане и предназначение на финансовите средства

Чл. 3. (1) Право на финансово подпомагане от Общинския здравен фонд имат граждани на Община Бургас, които са лежащо болни пациенти с лист „История на заболяването“, издаден от лечебно заведение на територията на Община Бургас, удостоверяващ спешното им лечение и нуждата от закупуване на скъпоструващи консумативи, лекарства и/или продължителна хоспитализация, целяща възстановяването им до степен работоспособност и/или самообслужване.
(2) Гражданите по ал. 1 следва да отговарят на следните минималните изисквания - имат доход на член от семейството, ненадвишаващ размера на минималната месечна работна заплата за страната и са регистрирани по постоянен или настоящ адрес на територията й не по-малко от 5 години преди подаване на заявлението за подпомагане, 
 (3) Право на финансово подпомагане по реда на този правилник имат и нуждаещите се  граждани на Община Бургас, които не попадат в целевата група по ал. 1 и  не отговарят на минималните изисквания по ал. 2, като получават необходимото финансиране срещу договор за възстановяване на средствата.
(4) Предназначението на финансовите средства, предоставяни на гражданите на Община Бургас, са за:
1. доплащане на скъпоструващи лекарства и консумативи, които не се заплащат от Националната здравноосигурителна каса (НЗОК), съгласно действащия Национален рамков договор (НРД), Агенцията за социално подпомагане, здравни застраховки и др.;
2. покриване на разходи при необходимост от продължителна хоспитализация -повече от 20 дни.
Чл.4. Право на подпомагане от Общинския здравен фонд имат общопрактикуващите лекари, обслужващи пациенти в отдалечените от общинския административен център населени места при условие, че имат сключен договор с НЗОК за съответната календарна година, удостоверяващ списък на минимум сто пациенти от посещаваното населено място и предоставен график за посещения. При одобрение  следва да се сключи договор с Община Бургас, регламентиращ начина на разходването на предоставените средства.
Чл. 5. Право на подпомагане от Общинския здравен фонд имат лечебни заведения – търговски дружества с общинско участие в капитала, единствено за съфинансиране на закупуването на жизненоважна и неналична на територията на Община Бургас медицинска апаратура.
Чл. 6. Право на подпомагане от Общинският здравен фонд за съфинансиране на специализацията или преквалификацията имат медицински кадри по специалности, по които има недостиг на територията на общината след договор с Община Бургас за работа на територията й за период минимум 8 год. и своевременно завършване на обучението.

Глава втора.
ПРОЦЕДУРА ЗА ПРЕДОСТАВЯНЕ НА ФИНАНСОВИ СРЕДСТВА

Раздел I.
Подаване на искане
Чл. 7. (1) (изм. Протокол №9/28.04.2020 г.) Искания за отпускане на  финансови средства се отправят до Заместник-кмета по образование, здравеопазване, социални дейности и младежки политики от: лице по чл. 3, от негов законен представител (родител, дете, внук, настойник или попечител) или оторизирано лице на лечебното заведение, в което е хоспитализиран по спешност нуждаещият се гражданин; лица по чл. 4, 5 и 6 или техни пълномощници. Когато искането е подадено от пълномощник, същият следва да представи изрично писмено пълномощно, заверено от нотариус.
(2) Искането се подава: за лице по чл. 3 - лично, чрез законния представител или чрез лечебно заведение;  за лица по чл. 4, 5 и 6 - лично или чрез пълномощник - в „Център за административно обслужване“ при Община Бургас или по пощата. Искането следва да съдържа:
1. трите имена;
2. постоянен и настоящ адрес, телефонен номер и/или електронна поща за връзка;
3. името и адреса на законния представител, оторизирано лице на лечебното заведение или пълномощника, когато искането е отправено чрез такъв.
(3) Искането трябва да бъде мотивирано, да изяснява обстоятелствата и причините за отправянето му, както и потребностите, които ще бъдат задоволени с отпуснатите финансови средства.
Раздел II.
Необходими документи

Чл. 8. (1) Към искането следва да бъде приложена декларация по образец - Приложение № 1 от името на лице по чл. 3, 4 и 6, а при подаване чрез пълномощник - и от името на последния, за съгласие общинската администрация да обработва личните му данни съгласно Закона за защита на личните данни.
(2) Към искането от името на лице по чл. 3, ал. 1 и 2 следва да се приложи и декларация по образец на Приложение № 2 за следните обстоятелства:
1. не е вписано като ЕТ и не е съдружник в търговски дружества; 
2. има постоянен или настоящ адрес на територията на Община Бургас;
3. не притежава недвижимо или движимо имущество, от което да получава доходи;
4. не се е разпоредило възмездно с недвижимо или движимо имущество за срок до една година преди подаване на заявлението за отпускане на помощ;
5. не е сключвало договор за прехвърляне на собственост върху недвижим имот срещу задължение за издръжка и гледане.
6. е регистрирано в Териториална дирекция „Бюро по труда" - Бургас и не е отказвало предложената му работа, ако лицето е в трудоспособна възраст.
7. (изм. Протокол №9/28.04.2020 г.) при промяна на адресна регистрация в срок до 1 месец ще уведоми „Дирекция „Социални дейности, здравеопазване и младежки политики“ при Община Бургас за това обстоятелство.

	Раздел III.
Произнасяне по искането

Чл. 9. (1) (изм. Протокол №9/28.04.2020 г.) Заместник-кмета по образование, здравеопазване, социални дейности и младежки политики при Община Бургас се произнася със заповед по искането за финансиране.
 (2) (изм. Протокол №9/28.04.2020 г.) Заместник-кмета по образование, здравеопазване, социални дейности и младежки политики при Община Бургас се произнася по допустимостта на искането, като се съобразява с предвидените средства във фонда.
(3) (изм. Протокол №9/28.04.2020 г.) На лицата, подали заявление за финансова помощ, се изпраща уведомително писмо. Писмото се изпраща на посочения в искането адрес, в срок от 3 дни от произнасянето на Заместник-кмета по образование, здравеопазване, социални дейности и младежки политики при Община Бургас, считано от датата на съставяне на протокола.
(4) Средствата, предвидени за целевите групи по чл.1, т.1 и т.2 от този правилник, се разпределят с решение на ресорната комисия по здравеопазване към общинския съвет.

Раздел IV.
Източници на финансиране, бюджет и регистър

	Чл. 10. Общинският здравен фонд набира необходимите финансови средства за осъществяване на дейността си от : 
	1. общинския бюджет;
	2. дарения;
	3. възстановяване на вече предоставени средства, в случаите, при които е започнала кампания за набиране на средства за извършване на лечение, но последните са се оказали недостатъчни за провеждане на лечението; 
	4. набирателни кампании.
Чл. 11. Общият размер на финансовите средства във фонда, предоставяни от Община Бургас, се одобрява еднократно от Общинския съвет при приемането на бюджета на Общината.
Чл. 12. (изм. Протокол №9/28.04.2020 г.) (1) Заместник-кмета по образование, здравеопазване, социални дейности и младежки политики създава регистър за предоставените финансови средства през съответната бюджетната година.
(2 Заместник-кмета по образование, здравеопазване, социални дейности и младежки политики съставя годишен отчет за разходването на средствата, който е част от отчета за изпълнението на годишния бюджет. 
Раздел V.
Ограничение

Чл. 13.  (1) Максималният размер на финансовата помощ, което едно физическо лице може да получи по реда на този правилник не може да надвишава:
1. за лица по чл. 3 -  5 000 (пет хиляди) лева.;
2. за лица по чл. 4 – равностойността на 80 л. гориво месечно за декларирано МПС с цел придвижване до посоченото населено място на територията на Общината;
3. за лица по чл. 5 – 70 % от стойността на съответната медицинска апаратура;
4. за лица по чл. 6 – 500 (петстотин) лева/ месечно; 
 (2) Искания се допускат за разглеждане при равни други условия и при наличие на средства във фонда.
(3) Пациенти, на които е отпусната помощ по ал.3, на чл.2, от Раздел ІІ „Право на искания и предложения“ от Правилника за реда за предоставяне на еднократни безвъзмездни финансови помощи в полза на физически лица, приет с Решение на Общински съвет по т. 6, Протокол № 37 от 24.06.2014г., за провеждане на спешна интервенция в лечебно заведение на територията на Община Бургас, не могат да кандидатстват за финансиране по настоящия правилник.

Заключителна разпоредба

§1. Този Правилник влиза в сила след изтичане на срока за оспорване на актовете на Общински съвет-Бургас от Областния управител на Област Бургас.





Председател на Общински съвет – Бургас: 
          									     
Костантин Луков




Секретар на Община Бургас: 
     								
 					Божидар Кънчев
Приложение№1


ДЕКЛАРАЦИЯ

Долуподписаният/ата …………………………… ЕГН …………………….. 
Л.К. № ……………………… издадена от …………… на…………………………….


ДЕКЛАРИРАМ:

Съгласен/а съм Община Бургас и нейните териториални поделения да съхраняват и обработват личните ми данни, съгласно изискванията на Закона за защита на личните данни, които предоставям във връзка с входирано Искане за отпускане на еднократна финансова помощ, съгласно Правилник за предоставяне на финансиране от Общинския здравен фонд, приет с Решение на Общински съвет.
Запознат/а съм с:
1. целта и средствата на обработка на личните данни;
2. доброволния характер на предоставянето на данните и последиците от отказа за предоставянето им;
3. правото на достъп и на коригиране на събраните данни;
4. наименование и адреса на Община Бургас, както името и длъжността на обработващия данните му/и служител.

С настоящата декларирам съгласие за обработка на личните ми данни и предоставянето им на Общински съвет в качеството му на орган с обща компетентност на самоуправление в общината. 



Дата:....................................
гр./с.................................. 					ДЕКЛАРАТОР:









Приложение № 2



Д Е К Л А Р А Ц И Я

От ……………………………………………………………………ЕГН…………………….
(име, презиме,фамилия)

Д Е К Л А Р И Р А М:

	че не съм вписан/а като ЕТ и не съм съдружник в търговски дружества 
че съм с адресна регистрация по постоянен или настоящ адрес на територията на Община Бургас;
че не съм се е разпоредил/а възмездно с недвижимо или движимо имущество за срок от една година преди подаване на заявлението за отпускане на помощ;
че не съм сключвал/-а договор за прехвърляне на собственост срещу задължение за издръжка и гледане;
че съм регистриран/-а в Бюрото по труда и не съм отказвал/-а предложената от там работа;
че при промяна на адресна си регистрация в срок до 1 (един) месец ще уведомя „Дирекция „Социални дейности, здравеопазване и младежки политики“ при Община Бургас за това обстоятелство;



Дата:………….                                                                      Декларатор:

гр.……………..                                                                      ………………………
                                                                                                            (подпис)

